Ghana kookyi Otto Addo ama ne nsa do dɛ Ghana mbanyin mpanyimfo bɔɔlbɔ kookyi. Fida ewimbir Mumu 2, 2022 na Otto Addo dze asɛm yi too mpanyimfo enyim ber a Uruguay hyɛɛ Ghana kaw ebien ma Ghana enntum anntsew mu kor mpo Fida Mumu 2, 2022. Ghana bɔɔlbɔ mpanyimfo dze kookyi dzibew no hyɛɛ Owura Otto Addo nsa Kwakwar 9, 2022. Wɔdze dzibew no maa no no, otumii na ɔnye Ghanaman no kɔr Qatar 2022 FIFA wiadze bɔɔlbɔ akansi no bi ber a ɔdze akwantu mu atsena mbra no dze yii Nigeria fii mu no.
Otto Addo sii akan nkorkor duenum (12) dɛ Ghana kookyi. Otumii dzii nkonyim anan, nkogu enum na ɔpae mba ebiasa. No mbɔdzembɔ a Ghanafo werɛ nnkefir nye Ghana 2-0 Switzerland na South Korea 2-3 Ghana. Nhwehwɛmu kyerɛ dɛ,  ndzɛmba annkɔ yie amma Ghana wɔ FIFA wiadze bɔɔlbɔ akansi no ase ntsi na ɔdze ne ndzɛmba egu famu dɛ Ghana kookyi no. Akansi no mu no, odzii nkogu ebien maa ɔman Portugal na Uruguay na otumii hyɛɛ South Korea. Akansi a Ghana nye Uruguay sii a nna Ghana hia aba kor anaa no mboree ama oeetum akɔ n’enyim ekegyia Brasil no na ndzɛmba annkɔ yie ntsi na Otto Addo dze ato mpanyimfo enyim dɛ onnkotum atoa do dɛ Ghana kookyi bio.
Otto Addo san yɛ kookyi abadziekyir ma Germany bɔɔlbɔ kuw Borrusia Dortmund. Nyame nka kookyi Otto Addo ho wɔ dza ɔbɛyɛ nyinara mu. Ghana na Ebibiman da no ase.
